Atički lekit s predstavom borbe između Ajanta i Odiseja oko Ahilejeva oružja, Eretrija, oko 500. pne.

***Mala Ilijada*** (starogrčki: ) naslov je izgubljene starogrčke epske pesme koja je pripadala trojanskom ciklusu u okviru tzv. kikličkih epopeja. *Mala Ilijada* imala je četiri pevanja, u daktilskim heksametrima, i opevala je događaje koji su usledili nakon onih opisanih u *Etiopidi*: dosuđivanje Ahilejevog oružja Odiseju, ludilo i samoubistvo Ajantovo, zarobljavanje Helena i njegovo predskazanje o tome da će Troja pasti uz pomoć Filokteta, koji ubija Parisa, zatim dolazak Ahilejevog sina Neoptolema pred Troju, tajni Odisejev ulazak u Troju i njegovu krađu paladija te, naposletku, unošenje drvenog konja u grad.

Datiranje i autorstvo
---------------------

U najstarije doba se pripisivala Homeru, a kasnije je neki pripisuju Testoridu iz Fokeje, koji ju je navodno dobio od Homera jer mu je ukazao gostprimstvo u svojoj kući, drugi, kao logograf Helanik, Kinetonu Spartancu, treći Diodoru iz Eritre, a Proklo i Eusebije Lesheju Lezbljaninu. Pesma je, kao i sve kikličke epopeje, verovatno nastala u 7. ili 6. veku pne.

Rukopisna predaja
-----------------

U današnjim kritičkim izdanjima sačuvano je tridesetak stihova izvornog teksta *Male Ilijade*, i to iz dela drugih antičkih autora koji citiraju taj ep. Sadržina pesme zna se iz proznog sažetka svih kikličkih epopeja koji se nalazi u jednoj *Hrestomatiji*, čiji je autor neki "Proklo" (možda identičan s gramatičarem Eutihijem Proklom iz 2. veka).

Sadržaj
-------

Prema Proklu, *Mala Ilijada* imala je četiri pevanja sa ovim sadržajem. Nakon Ahilejeve pogibije za njegovo se oružje nadmeću Ajant i Odisej, i boginja Atena dosuđuje ga naposletku Odiseju. Ajant od srdžbe pomeri pameću, navali na ahejsku stoku misleći da su ljudi, a kad dođe k sebi, od sramote izvši samoubistvo. Odisej zarobi trojanskog proroka Helena, Prijamova sina, koji im otkriva kako se Troja može osvojiti. Zato Diomed odlazi na ostrvo Lemnos i dovede Filokteta, kod koga se nalazio Heraklov luk. Mahaon izleći ranu Filoktetu i ovaj u dvoboju ubija Parisa. Menelaj zlostavlja mrtvo Parisovo telo, a Trojanci ga onda pokopaju. Helenu za ženu uzme Dejfob. 

Potom Odisej dovede sa Skira Neoptolema, Ahilejeva sina, i preda mu očevo oružje. Euripil, sin Telefov, dolazi Trojancima u pomoć, ali ga pogubi Neoptolem. Ahejci opsedaju Troju, a Epej po Ateninom uputstvu sagradi drvenog konja. Odisej se preruši i krišom uđe u Troju, gde ga Helena prepozna, i on se s njom dogovori kako će osvojiti grad; pogubivši neke Trojance, vrati se u grčki tabor. Nakon toga pođe s Diomedom u Troju i odnese paladij, kultni kip od koga je zavisilo spasenje ili propast grada. Potom najveći ahejski junaci uđu u drvenog konja, a ostali dignu tabor i otplove na ostrvo Tened. Trojanci pomisle da su Ahejci odustali od daljeg ratovanja, razvale bedem, uvuku konja u grad i stanu slaviti pobedu.

Tu se sačuvani antički sažetak ove pesme završava, no *Mala Ilijada* verovatno se nastavljala i opisivala razorenje Troje, jer ono što navodi Pausanija iz *Razorenja Ilija* i pripisuje Lesheju zapravo je pripadalo *Maloj Ilijadi*; prema Milošu Đuriću, *Mala Ilijada* je, "dakle, opevala isto što i *Etiopida* i *Razorenje Ilija*, samo u zbijenijem obliku, pa se najbolje može razumeti kao produženje *Ilijade*".

Značaj i uticaj
---------------

Aristotel kaže u svojoj *Poetici* da pesnik *Male Ilijade* i pesnik *Kiparske pesme*, za razliku od Homera u *Ilijadi* i *Odiseji*, "opevaju jednoga čoveka, jedno vreme i jednu radnju, ali punu delova", te da se zato, strogo uzevši, iz *Male Ilijade* može uzeti građa za osam tragedija, a iz *Ilijade* i *Odiseje* samo za jednu ili najviše dve. *Mala Ilijada* dala je građu za ove tragedije: *Spor oko oružja* (Eshil i, u rimskoj književnosti, Marko Pakuvije), *Ajant* (Sofokle, Astidamant Mlađi, Teodekt, Karkin i, kod Rimljana, Livije Andronik u drami *Ajant sa šibom*, Kvint Enije, Lucije Akcije), *Filoktet* (Eshil, Sofokle, Euripid, Ahej iz Eretrije, Antifont, Filokle, Kleofont, Teodekt i, kod Rimljana, Lucije Akcije).

Izdanja
-------

* Izdanja na internetu (engleski prevod):
	+ Fragmenti *Male Ilijade* Arhivirano 2005-06-25 na Wayback Machine-u, prev. H.G. Evelyn-White, 1914.
	+ Fragmenti kikličkih epopeja, prev. H.G. Evelyn-White, 1914; Project Gutenberg.
	+ Proklov sažetak kikličkih epopeja (bez *Telegonije*) Arhivirano 2009-10-09 na Wayback Machine-u prev. G. Nagy, 2000.
* Štampana izdanja (grčki izvornik):
	+ A. Bernabé 1987, *Poetarum epicorum Graecorum testimonia et fragmenta* pt. 1 (Leipzig: Teubner)
	+ M. Davies 1988, *Epicorum Graecorum fragmenta* (Göttingen: Vandenhoek & Ruprecht)
* Štampana izdanja (grčki izvornik s engleskim prevodom):
	+ M.L. West 2003, *Greek Epic Fragments* (Cambridge, Massachusetts: Harvard University Press)

Literatura
----------

* Đurić, Miloš N. (1991). *Istorija helenske književnosti*. Beograd.
* Đurić, Miloš N. (1988). *Aristotel. O pesničkoj umetnosti*. Beograd.
* Hornblower, Simon; Spawforth, Antony (2003). *The Oxford Classical Dictionary*. New York: Oxford University Press.
* Sironić, Milivoj; Salopek, Damir (1977). *"Grčka književnost", u: Povijest svjetske književnosti, knj. 2*. Zagreb.
* Howatson, M. C. (1997). *The Oxford Companion to Classical Literature*. Oxford. New York: Oxford University Press.

| * p
* r
* u
Trojanski ciklus |
| --- |
| Epopeje | 
* *Kiparska pesma*
* *Ilijada*
* *Etiopida*
* *Mala Ilijada*
* *Razorenje Ilija*
* *Povratak*
* *Odiseja*
* *Telegonija*

 |
| Autori | 
* Homer
* Kiklički pesnici

 |
| Lokaliteti | 
* Troja
* Sparta
* Mikena
* Ida
* Aulida
* Taurida
* Itaka

 |
| Glavne ličnosti | 

|  |  |
| --- | --- |
| Božanstva | 
* Olimpska božanstva
* Erida

 |
| Ahejci | 
* Helena
* Menelaj
* Agamemnon
* Klitemnestra
* Ifigenija
* Ahilej
* Patroklo
* Neoptolem
* Kalhant
* Nestor
* Diomed
* Ajant
* Mali Ajant
* Odisej
* Penelopa
* Telemah

 |
| Trojanci i njihovi saveznici | 
* Prijam
* Hekuba
* Paris
* Hektor
* Andromaha
* Kasandra
* Sarpedon
* Glauk (Hipolohov sin)
* Res Tračanin
* Eneja
* Memnon
* Pentesileja i Amazonke
* Laokoont

 |

 |